CELEX: 52011PC0746
Language: lt
Date: 2011-11-15
Title: Pasiūlymas EUROPOS PARLAMENTO IR TARYBOS DIREKTYVA kuria dėl per didelio kliovimosi kredito reitingais iš dalies keičiama Direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo ir Direktyva 2011/61/ES dėl alternatyvaus investavimo fondų valdytojų

|
			
		
		
		52011PC0746
		
			Pasiūlymas EUROPOS PARLAMENTO IR TARYBOS DIREKTYVA kuria dėl per didelio kliovimosi kredito reitingais iš dalies keičiama Direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo ir Direktyva 2011/61/ES dėl alternatyvaus investavimo fondų valdytojų /* KOM/2011/0746 galutinis - 2011/0360 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
2010 m. gruodžio 7 d. pradėtas
visapusiškai taikyti Reglamentas (EB) Nr. 1060/2009 dėl kredito
reitingų agentūrų[1]
(KRA reglamentas). Juo reikalaujama, kad kredito reitingų agentūros
(KRA) laikytųsi griežtų veiklos vykdymo taisyklių, siekiant
sušvelninti galimus interesų konfliktus ir užtikrinti aukštą
reitingų bei reitingavimo proceso kokybę ir pakankamą
skaidrumą. Veikiančios KRA iki 2010 m. rugsėjo 7 d.
turėjo kreiptis dėl registracijos ir užtikrinti atitiktį
reglamento reikalavimams.
2011 m. gegužės 11 d. priimtas
KRA reglamento pakeitimas[2]
(Reglamentas (ES) Nr. 513/2011), kuriuo Europos vertybinių
popierių ir rinkų institucijai (EVPRI) suteikti išimtiniai
įgaliojimai prižiūrėti ES registruotas KRA, siekiant Europos
lygmeniu centralizuoti ir supaprastinti jų registraciją ir
priežiūrą.
Tačiau galiojančiame KRA reglamente
tam tikriems su kredito reitingavimo veikla ir reitingų naudojimu
susijusiems klausimams skirta nepakankamai dėmesio. Vienas iš tokių
klausimų – rizika, kad finansų rinkos dalyviai, įskaitant
kolektyvinio investavimo į perleidžiamus vertybinius popierius subjektus
(KIPVPS) ir alternatyvaus investavimo fondus (AIF), gali per daug kliautis
kredito reitingais[3].
Europos Komisija šias neišspręstas
problemas nurodė 2010 m. birželio 2 d. komunikate
(„Finansinių paslaugų reguliavimas siekiant užtikrinti tvarų
augimą“)[4]
ir 2011 m. lapkričio 5 d. Komisijos tarnybų konsultaciniame
dokumente[5],
paskelbdama, kad būtina tikslinė KRA reglamento peržiūra – ji
pateikiama šiame pasiūlyme.
2011 m. birželio 8 d. Europos
Parlamentas paskelbė su teisėkūra nesusijusį pranešimą
dėl KRA[6].
Pranešime, be kita ko, pritariama, kad reikia tobulinti kredito reitingų
agentūrų reguliavimo sistemą ir imtis priemonių per didelio
kliovimosi reitingais rizikai mažinti.
2010 m. spalio 30 d. neoficialiame
ECOFIN tarybos posėdyje Europos Sąjungos Taryba pripažino, kad
reikėtų toliau stengtis spręsti tam tikras su kredito
reitingavimo veikla susijusias problemas, įskaitant per didelio kliovimosi
kredito reitingais riziką ir interesų konfliktų riziką,
kylančią dėl atlygio kredito reitingų agentūroms
modelio. 2011 m. spalio 23 d. Europos Vadovų Taryba padarė
išvadą, kad būtina užtikrinti pažangą mažinant per didelį
kliovimąsi kredito reitingais.
Tarptautiniu lygmeniu 2010 m. spalio
mėn. Finansinio stabilumo taryba (FST) paskelbė principus, kuriais
siekiama sumažinti valdžios institucijų ir finansų įstaigų
kliovimąsi išorės reitingais[7].
Pagal šiuos principus raginama iš teisės aktų išbraukti nuorodas
į tokius reitingus arba jas pakeisti, kai yra tinkami alternatyvūs
kreditingumo standartai, taip pat reikalauti, kad investuotojai patys
atliktų kredito vertinimą. Tie principai patvirtinti 2010 m.
lapkričio mėn. G 20 aukščiausiojo lygio susitikime Seule.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
2010 m. lapkričio 5 d. –
2011 m. sausio 7 d. Europos Komisija surengė viešas
konsultacijas ir jose pristatė įvairias galimybes spręsti
nustatytas problemas, įskaitant per didelio kliovimosi reitingais
problemą. Komisija gavo maždaug 100 atsakymų iš
suinteresuotųjų šalių – į juos atsižvelgta rengiant šį
pasiūlymą. Atsakymų į konsultacinį dokumentą santrauką
galima rasti
http://ec.europa.eu/internal_market/securities/docs/agencies/summary-responses-cra-consultation-20110704_en.pdf.
Komisijos tarnybos, norėdamos gauti
daugiau informacijos tais klausimais iš atitinkamų
suinteresuotųjų šalių, liepos 6 d. surengė apskritojo
stalo diskusiją. Tos apskritojo stalo diskusijos santrauką galima
rasti
http://ec.europa.eu/internal_market/securities/docs/agencies/roundtable_en.pdf.
Taip pat atliktas šio pasiūlymo poveikio
vertinimas. Jį galima rasti
http://ec.europa.eu/internal_market/securities/agencies/index_en.htm.
3.           TEISINIAI PASIŪLYMO
ASPEKTAI
3.1.        Teisinis pagrindas
Siekiant sumažinti riziką, kad KIPVPS ir
AIF valdytojai gali per daug kliautis kredito reitingais, būtina iš dalies
pakeisti 2009 m. liepos 13 d. Europos Parlamento ir Tarybos
direktyvą 2009/65/EB dėl įstatymų ir kitų teisės
aktų, susijusių su kolektyvinio investavimo į perleidžiamus
vertybinius popierius subjektais (KIPVPS), derinimo[8] ir 2011 m. birželio
8 d. Europos Parlamento ir Tarybos direktyvą 2011/61/ES dėl
alternatyvaus investavimo fondų valdytojų[9]. Komisija kartu teikia
reglamento, kuriuo iš dalies keičiamas KRA reglamentas, remiantis
Sutarties dėl Europos Sąjungos veikimo (SESV) 114 straipsniu,
pasiūlymą. 
Tačiau tas reglamento pasiūlymas
nebūtų tinkama teisinė minėtų direktyvų dalinio
pakeitimo priemonė. Pirma, tie pakeitimai apima nuostatas, kurios
nėra tiesiogiai taikomos ir kurias reikia perkelti į nacionalinę
teisę. Be to, pasiūlymas iš dalies pakeisti Direktyvą 2009/65/EB
ir Direktyvą 2011/61/ES turėtų būti grindžiamas SESV 53
straipsnio 1 dalimi – ji buvo pastarosios direktyvos teisinis pagrindas.
Direktyva 2009/65/EB buvo priimta remiantis atitinkamu Europos bendrijos
steigimo sutarties 95 straipsniu.
Todėl direktyvų 2009/65/EB ir
2011/61/ES pakeitimų projektą būtų tinkama pateikti SESV 53
straipsnio 1 dalimi pagrįstos direktyvos pasiūlymo forma.
3.2.        Subsidiarumo ir proporcingumo
principas.
Vadovaujantis subsidiarumo principu (Europos
Sąjungos sutarties 5 straipsnio 3 dalis), veiksmų ES lygiu reikėtų
imtis tik tuomet, kai numatytų tikslų valstybės narės
negali deramai pasiekti ir todėl dėl pasiūlytų veiksmų
masto ir poveikio jų geriau siekti ES lygiu. Kredito reitingų
agentūrų veikla yra globalaus pobūdžio ir yra reglamentuojama ES
lygiu. Vienoje valstybėje narėje esančios kredito reitingų
agentūros suteiktais reitingais naudojasi ir pasitiki rinkos dalyviai
visoje ES. ES teisės aktais nustatyta panaši investicinių fondų
– KIPVPS ir AIF – rizikos ribojimu pagrįsta reguliavimo sistema, kuria
sudarytos sąlygos leidimus turintiems fondams veikti visoje ES.
Reguliavimo sistemos trūkumai arba nebuvimas vienoje konkrečioje
valstybėje narėje gali turėti neigiamos įtakos rinkos
dalyviams ir finansų rinkoms visoje ES. Taigi norint apsaugoti
investuotojus ir rinkas nuo galimų trūkumų, reikalingos
patikimos reguliavimo taisyklės, taikomos visoje ES. Todėl visų
tolesnių veiksmų, kuriais būtų siekiama, kad KIPVPS ir AIF
per daug nesikliautų kredito reitingais, geriausia imtis ES lygiu.
Siūlomi pakeitimai taip pat yra
proporcingi, kaip reikalaujama Europos Sąjungos sutarties 5 straipsnio 4
dalyje. Pakeitimais neviršijama to, kas būtina nurodytiems jų
tikslams pasiekti. Nuostatos, kuriomis siekiama užtikrinti, kad būtų
mažiau kliaujamasi kredito reitingais, integruojamos į bendruosius valdymo
įmonių ir investicinių bendrovių (KIPVPS atveju) ir
alternatyvaus investavimo fondų valdytojų (AIFV) (AIF atveju)
įpareigojimus taikyti rizikos valdymo procesus ar sistemas. Siūlomos
nuostatos labai panašios į tas, kurias Komisija neseniai pasiūlė
nustatyti kredito įstaigoms[10].
Pasiūlymas papildo Komisijos kartu
teikiamą reglamento, kuriuo iš dalies keičiamas KRA reglamentas ir
kuriame pateikiamos kitos nuostatos siekiant, inter alia, mažinti per
didelį rinkos dalyvių kliovimąsi kredito reitingais,
pasiūlymą. Pasiūlyme iš dalies keisti KRA reglamentą ne tik
nustatomas bendrasis principas – vengti per daug kliautis reitingais, bet ir
numatytos tam tikros priemonės, kurios turėtų padėti investuotojams
tą tikslą pasiekti. Taigi numatoma, kad investuotojai
turėtų turėti galimybę gauti papildomą
informaciją, kurią rinkai atskleidžia kredito reitingų
agentūros ir struktūrizuotų finansinių priemonių
emitentai. Kredito reitingų agentūros turėtų atskleisti
informaciją apie savo reitingavimo metodus ir pagrindines prielaidas, bet
kokius siūlomus savo metodų pakeitimus arba specifinę
informaciją apie konkrečių tipų kredito reitingus, kaip
antai valstybių reitingus. Investuotojams turėtų būti
suteikta galimybė lengvai lyginti paskelbtus kredito reitingus naudojant
Europos reitingų indeksą (EURIX), kurį tvarkys EVPRI ir kuris
apima suderintą reitingų skalę. Struktūrizuotų
finansinių priemonių emitentai rinkai turėtų suteikti
daugiau informacijos apie savo produktus, įskaitant informaciją apie
struktūrizuotos finansinės priemonės atskiro pagrindinio turto
kredito kokybę ir rezultatus, pakeitimo vertybiniais popieriais sandorio
struktūrą, pinigų srautus ar bet kokią užtikrinimo
priemonę, kuria padengiama pakeitimo vertybiniais popieriais pozicija. Ši papildoma
informacija turėtų padėti tokiems investuotojams kaip KIPVPS ar
AIF patiems atlikti kredito rizikos vertinimus, kad vertinant finansinių
priemonių (visų pirma struktūrizuotų finansinių
priemonių, į kurias jie investuoja) kreditingumą jiems nereikėtų
nuolat mechaniškai pasikliauti kredito reitingų agentūromis.
3.3.        Pasiūlymo paaiškinimas
3.3.1.     Direktyvos 2009/65/EB dėl
KIPVPS pakeitimas
Direktyva 2009/65/EB ES lygiu reglamentuojami
KIPVPS. Tam tikras sąlygas atitinkantiems KIPVPS leidžiama veikti visoje
Sąjungoje. Šios direktyvos 51 straipsnyje nustatyti tam tikri rizikos
ribojimo reikalavimai, susiję su rizikos valdymu. Jame visų pirma
reikalaujama, kad KIPVPS valdanti valdymo įmonė arba investicinė
bendrovė taikytų rizikos valdymo procesą, kad galėtų
stebėti ir bet kuriuo metu įvertinti pozicijų riziką ir
jų įnašą į bendrą portfelio riziką. Komisijai
suteikti įgaliojimai deleguotaisiais teisės aktais nurodyti KIPVPS
valdančių subjektų taikomo rizikos valdymo proceso tinkamumo
įvertinimo kriterijus.
Pasiūlymo 1 straipsniu iš dalies
keičiamas Direktyvos 2009/65/EB 51 straipsnis dėl rizikos valdymo
proceso:
–                        
1 punkte nustatomas reikalavimas valdymo
įmonei arba investicinei bendrovei vertinant KIPVPS turto
kreditingumą išimtinai arba mechaniškai nesikliauti išoriniais kredito
reitingais. Šiame procese išoriniais kredito reitingais gali būti
kliaujamasi kaip vienu iš kriterijų, bet ne kaip pagrindiniu kriterijumi;
–                        
2 punkte siūloma atitinkamai keisti
galiojančius Komisijos įgaliojimus priimti deleguotuosius teisės
aktus, kad būtų patikslintos Direktyvos 2009/65/EB 51 straipsnio 1
dalies nuostatos.
3.3.2.     Direktyvos 2011/61/ES dėl
AIF valdytojų pakeitimas
Direktyva 2011/61/ES atitinkamai ES lygiu reglamentuojami
alternatyvaus investavimo fondų (AIF) valdytojai. Tam tikras sąlygas
atitinkantiems AIF leidžiama veikti visoje Sąjungoje. Direktyvos
2011/61/ES 15 straipsnyje nustatyti tam tikri rizikos ribojimo reikalavimai,
susiję su rizikos valdymu. Jame visų pirma reikalaujama, kad AIF
valdytojas įdiegtų tinkamas rizikos valdymo sistemas, siekdamas
tinkamai nustatyti, išmatuoti, valdyti ir stebėti visų
rūšių riziką, kuri susijusi su kiekviena AIF investavimo strategija
ir kuri gresia arba gali grėsti kiekvienam AIF. Komisijai suteikti
įgaliojimai deleguotaisiais teisės aktais nurodyti rizikos valdymo
sistemas, kurias AIF valdytojai turi taikyti atsižvelgdami į riziką,
kuri jiems kyla kaip atitinkamų AIF valdytojams.
Pasiūlymo 2 straipsniu iš dalies
keičiamas Direktyvos 2011/61/ES 15 straipsnis dėl rizikos valdymo
sistemų:
–                        
1 punkte nustatomas reikalavimas AIF valdytojui
vertinant AIF turto kreditingumą išimtinai arba mechaniškai nesikliauti
išoriniais kredito reitingais. Šiame procese išoriniais kredito reitingais gali
būti kliaujamasi kaip vienu iš kriterijų, bet ne kaip pagrindiniu
kriterijumi;
–                        
2 punkte siūloma atitinkamai keisti
galiojančius Komisijos įgaliojimus priimti deleguotuosius teisės
aktus, kad būtų patikslintos Direktyvos 2011/61/ES 15 straipsnio 1
dalies nuostatos.
3.3.3.     Perkėlimas į
nacionalinę teisę
Pasiūlyme numatytas 12 mėnesių
direktyvos perkėlimo į nacionalinę teisę laikotarpis.
4.           POVEIKIS BIUDŽETUI
Komisijos pasiūlymas neturi poveikio
Europos Sąjungos biudžetui.
2011/0360 (COD)
Pasiūlymas
EUROPOS PARLAMENTO IR TARYBOS DIREKTYVA
kuria dėl per didelio kliovimosi kredito
reitingais iš dalies keičiama Direktyva 2009/65/EB dėl
įstatymų ir kitų teisės aktų, susijusių su
kolektyvinio investavimo į perleidžiamus vertybinius popierius subjektais (KIPVPS),
derinimo ir Direktyva 2011/61/ES dėl alternatyvaus investavimo fondų
valdytojų
(Tekstas svarbus EEE)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 53 straipsnio
1 dalį,
atsižvelgdami į Europos Komisijos
pasiūlymą,
perdavus įstatymo galią
turinčio teisės akto projektą nacionaliniams parlamentams,
atsižvelgdami į Europos Centrinio Banko
nuomonę[11],
atsižvelgdami į Europos ekonomikos ir
socialinių reikalų komiteto nuomonę[12], 
laikydamiesi įprastos
teisėkūros procedūros,
kadangi:
(1)              
Europos Parlamento ir Tarybos direktyva 2009/65/EB[13] Sąjungos lygmeniu
reguliuojami kolektyvinio investavimo į perleidžiamus vertybinius
popierius subjektai (KIPVPS). Europos Parlamento ir Tarybos direktyva 2011/61/ES[14] atitinkamai Sąjungos
lygiu reguliuojami alternatyvaus investavimo fondų (AIF) valdytojai.
Abiejose direktyvose nustatyti rizikos ribojimo reikalavimai, susiję su
KIPVPS valdančių valdymo įmonių ar investicinių bendrovių
arba atitinkamai AIF valdytojų rizikos valdymu; 
(2)              
dėl finansų krizės poveikio
investuotojai, įskaitant KIPVPS ir AIF, investuodami į skolos
priemones per daug kliaujasi kredito reitingais ir nebūtinai patys
įvertina tokių skolos priemonių emitentų kreditingumą.
Siekiant pagerinti KIPVPS ir AIF investicijų kokybę ir taip apsaugoti
tų fondų investuotojus, tikslinga reikalauti, kad KIPVPS ir AIF
valdantys asmenys, vertindami su savo valdomų KIPVPS ir AIF investicijomis
susijusią riziką, vengtų automatiškai kliautis vien išoriniais
kredito reitingais. Todėl bendrasis principas – vengti per daug kliautis
išoriniais kredito reitingais – turėtų būti integruojamas į
KIPVPS ir AIF valdytojų rizikos valdymo procesus ir sistemas ir
turėtų būti pritaikytas jų specifikai; 
(3)              
siekiant toliau patikslinti bendrąjį per
didelio kliovimosi kredito reitingais principą, kuris turėtų
būti įtrauktas į direktyvas 2009/65/EB ir 2011/61/ES, Komisijai
pagal Sutarties dėl Europos Sąjungos veikimo 290 straipsnį reikėtų
suteikti įgaliojimus priimti teisės aktus, visų pirma norint
užtikrinti, kad KIPVPS ir AIF valdytojams būtų veiksmingai užkirstas
kelias per daug kliautis išoriniais kredito reitingais vertinant KIPVPS ir AIF
turimo turto kreditingumą. Šiuo atžvilgiu tikslinga iš dalies pakeisti
Komisijai tomis direktyvomis suteiktus įgaliojimus priimti deleguotuosius
teisės aktus dėl bendrųjų nuostatų, susijusių su
KIPVPS ir AIF valdytojų taikomais rizikos valdymo procesais ir sistemomis.
Itin svarbu, kad Komisija parengiamojo darbo metu rengtų tinkamas
konsultacijas, įskaitant ekspertų konsultacijas;
(4)              
atitinkamos priemonės turėtų
papildyti kitas nuostatas, išdėstytas 2009 m. rugsėjo 16 d.
Europos Parlamento ir Tarybos reglamente (ES) Nr. 1060/2009 dėl
kredito reitingų agentūrų[15]
su pakeitimais, padarytais [data] Europos Parlamento ir Tarybos reglamentu (ES)
Nr. [xxx/xxxx], kuriuo iš dalies keičiamas Reglamentas (ES)
Nr. 1060/2009[16].
Tomis nuostatomis nustatomas bendrasis tikslas – mažinti per didelį
investuotojų kliovimąsi išoriniais kredito reitingais ir
turėtų būti padedama tą tikslą pasiekti; 
(5)              
kadangi šios direktyvos tikslo, t. y.
padėti užtikrinti, kad investuodami KIPVPS ir AIF per daug
nesikliautų išoriniais kredito reitingais, valstybės narės
negali deramai pasiekti ir kadangi dėl KIPVPS, AIF ir kredito reitingų
agentūrų Sąjungos masto struktūros ir veiklos poveikio
tų tikslų būtų geriau siekti Sąjungos lygiu,
laikydamasi Europos Sąjungos sutarties 5 straipsnyje nustatyto
subsidiarumo principo Sąjunga gali patvirtinti priemones. Pagal tame
straipsnyje nustatytą proporcingumo principą šia direktyva
neviršijama to, kas būtina nurodytiems tikslams pasiekti;
(6)              
todėl Direktyva 2009/65/EB ir Direktyva
2011/61/ES turėtų būti atitinkamai iš dalies pakeistos,
PRIĖMĖ ŠIĄ
DIREKTYVĄ:
1 straipsnis
Direktyvos 2009/65/EB pakeitimai
Direktyvos 2009/65/EB 51 straipsnis iš dalies
keičiamas taip:
(1)          1 dalies pirma pastraipa
pakeičiama taip:
„Valdymo įmonė arba investicinė
bendrovė taiko rizikos valdymo procesą, kad galėtų
stebėti ir bet kuriuo metu įvertinti pozicijų riziką ir
jų įnašą į bendrą portfelio riziką. Visų
pirma, vertindama KIPVPS turto kreditingumą, ji išimtinai arba mechaniškai
nesikliauja išoriniais kredito reitingais.“;
(2)          4 dalies a punktas pakeičiamas
taip:
„a)     vadovaujantis 1 dalies pirma pastraipa –
valdymo įmonės taikomo rizikos valdymo proceso tinkamumo
įvertinimo kriterijai. Šiais kriterijais užtikrinama, kad valdymo
įmonei būtų užkirstas kelias išimtinai arba mechaniškai kliautis
išoriniais kredito reitingais vertinant KIPVPS turto kreditingumą;“.
2 straipsnis
Direktyvos 2011/61/ES pakeitimai
Direktyvos 2011/61/ES 15 straipsnis iš dalies
keičiamas taip: 
(1)          2 dalies pirma pastraipa
pakeičiama taip:
„AIFV įdiegia tinkamas rizikos valdymo
sistemas, siekdami tinkamai nustatyti, išmatuoti, valdyti ir stebėti
visų rūšių riziką, kuri susijusi su kiekviena AIF
investavimo strategija ir kuri gresia arba gali grėsti kiekvienam AIF.
Visų pirma, vertindami AIF turto kreditingumą, AIFV išimtinai arba
mechaniškai nesikliauja išoriniais kredito reitingais.“;
(2)          5 dalies a punktas
pakeičiamas taip: 
„a)     rizikos valdymo sistemos, kurias AIFV
turi taikyti atsižvelgdami į riziką, kuri AIFV kyla kaip
atitinkamų AIF valdytojams. Šiomis rizikos valdymo sistemomis užtikrinama,
kad AIFV būtų užkirstas kelias išimtinai arba mechaniškai kliautis išoriniais
kredito reitingais vertinant AIF turto kreditingumą;“.
3 straipsnis
Perkėlimas į nacionalinę
teisę
1.           Valstybės narės
užtikrina, kad įsigaliotų įstatymai ir kiti teisės aktai,
būtini, kad šios direktyvos būtų laikomasi ne vėliau kaip
nuo XXXX XX [12 mėnesių nuo šios direktyvos įsigaliojimo]. Jos
nedelsdamos pateikia Komisijai tų teisės aktų nuostatų
tekstą bei tų nuostatų ir šios direktyvos atitikties
lentelę.
Valstybės narės, priimdamos tas
nuostatas, daro jose nuorodą į šią direktyvą arba tokia nuoroda
daroma jas oficialiai skelbiant. Nuorodos darymo tvarką nustato
valstybės narės.
2.           Valstybės narės
pateikia Komisijai šios direktyvos taikymo srityje priimtų
nacionalinės teisės aktų pagrindinių nuostatų
tekstą.
4 straipsnis
Įsigaliojimas
Ši direktyva įsigalioja dvidešimtą
dieną po jos paskelbimo Europos Sąjungos oficialiajame leidinyje.
5 straipsnis
Adresatai
Ši direktyva
skirta valstybėms narėms.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               2009 m. rugsėjo 16 d. Europos Parlamento
ir Tarybos reglamentas (EB) Nr. 1060/2009 dėl kredito reitingų
agentūrų, OL L 302, 2009 11 17.
[2]               2011 m. gegužės 11 d. Europos Parlamento
ir Tarybos reglamentas (ES) Nr. 513/2011, kuriuo iš dalies keičiamas
Reglamentas (EB) Nr. 1060/2009 dėl kredito reitingų
agentūrų, OL L 145, 2011 5 31.
[3]               Pernelyg didelis kliovimasis išorės reitingais
reiškia, kad finansų įstaigos ir instituciniai investuotojai kredito
reitingų agentūrų nustatytais kreditų reitingais remiasi
mechaniškai arba remiasi vien tik jais, nepaisydami savo pačių
išsamaus patikrinimo ir vidaus rizikos valdymo prievolių. Tai, kad
pernelyg kliaujamasi kreditų reitingais, gali nulemti „bandos principu“
grindžiamą finansų veikėjų elgseną, pvz., skolos
priemonių pardavimą visiems vienu metu, kai tos priemonės
reitingas krinta žemiau investicinio lygio, o tai gali paveikti finansinį
stabilumą, ypač kai kelios stambios reitingų agentūros
suklysta rengdamos savo vertinimus.
[4]               COM(2010) 301 galutinis.
[5]               Paskelbta http://ec.europa.eu/internal_market/consultations/2010/cra_en.htm.
[6]               http://www.europarl.europa.eu/oeil/FindByProcnum.do?lang=en&procnum=INI/2010/2302.
[7]               http://www.financialstabilityboard.org/publications/r_101027.pdf.
[8]               OL L 302, 2009 11 17, p. 32.
[9]               OL L 174, 2011 7 1, p. 1.
[10]             2011 m. liepos 20 d. Komisijos pateiktas Europos
Parlamento ir Tarybos direktyvos dėl galimybės verstis kredito
įstaigų veikla ir dėl rizikos ribojimu pagrįstos kredito
įstaigų ir investicinių įmonių priežiūros, kuria
iš dalies keičiama Europos Parlamento ir Tarybos direktyva 2002/87/EB
dėl finansiniam konglomeratui priklausančių kredito
įstaigų, draudimo įmonių ir investicinių
įmonių papildomos priežiūros, pasiūlymas,
COM(2011) 453 galutinis. Žr. 77 straipsnio b punktą.
[11]               OL C , p. .
[12]               OL C , p. .
[13]               OL L 302, 2009 11 17, p. 32.
[14]               OL L 174, 2011 7 1, p. 1.
[15]               OL L 302, 2009 11 17, p. 1.
[16]               OL L […], […], p. […].